РЕПУБЛИКА БЪЛГАРИЯ

МИНИСТЕРСТВО НА ПРАВОСЪДИЕТО

ОБЯВЛЕНИЕ

Министерството на правосъдието на основание чл. 14 от Наредбата за провеждане на конкурсите и подбора при мобилност на държавни служители и заповед № ЧР-10-4/17.01.2024 г. на министъра на правосъдието обявява конкурс за заемане на 1 /една/ щатна бройка за длъжността „главен юрисконсулт” в отдел „Правни дейности и човешки ресурси“ в Бюро по защита на застрашени лица към министъра на правосъдието, длъжностно ниво: 6 съгласно Класификатора на длъжностите в администрация, наименование на длъжностното ниво: експертно ниво 2, при следните условия:

**Описание на длъжността**: Длъжността „главен юрисконсулт” в отдел „Правни дейности и човешки ресурси“ в Бюро по защита на застрашени лица към министъра на правосъдието /БЗЗЛ/ е свързана с изпълнение на следните основни длъжностни задължения:

* осъществява процесуално представителство на ръководителя на БЗЗЛ и обезпечава правната защита на интересите на Бюрото пред всички съдебни инстанции по административни, административно-наказателни, граждански и изпълнителни дела, а когато е възложено изрично от министъра на правосъдието осъществява процесуалното му представителство по конкретни съдебни дела;
* разработва и/или съгласува по законосъобразност проекти на договори и спогодби, нормативни и вътрешноведомствени актове, свързани с дейността на БЗЗЛ;
* разработва и/или съгласува по законосъобразност проекти на актове на ръководителя на БЗЗЛ или министъра на правосъдието в съответствие с общи и специални нормативни актове, имащи отношение към съответния акт;
* дава становища за законосъобразността, изготвя или съгласува проекти на актове, свързани с възникване, преминаване и прекратяване на служебните и трудовите правоотношения на служителите, налагане на дисциплинарни наказания и търсене на имуществена отговорност;
* изготвя докладни записки, становища и предложения по правни въпроси, поставени от началника на отдела и ръководителя на БЗЗЛ;
* участва в състава на дисциплинарноразследващ орган по ЗМВР и на дисциплинарния съвет по ЗДСл, когато това е възложено с изрична заповед;
* изготвя становища за подпомагане на наказващия орган при вземане на решения;
* участва в конкурсите за първоначално постъпване и преминаване на държавната служба в БЗЗЛ;
* участва в комисии за провеждане на обществени поръчки, конкурси или търгове;
* подпомага ръководителя на БЗЗЛ или определено от него длъжностно лице като възложител на обществени поръчки, като съгласува актове по отношение на законосъобразност на обществените поръчки;
* осъществява контрол по законосъобразност преди поемане на задължение, съгласно Закона за финансово управление и контрол в публичния сектор, след изрично издадена заповед на ръководителя на БЗЗЛ за възлагане на функции;
* изпълнява и други задачи, възложени от ръководителя на БЗЗЛ, в рамките на своите компетенции и предоставените му правомощия;

1. Минималните изисквания по Класификатора на длъжностите в администрацията за заемане на длъжността са:

1.1. Образование – висше;

1.2. Образователно-квалификационна степен – магистър;

1.3. Професионален опит – да притежава най-малко минималния ранг за длъжността III младши или професионален опит – 3 години.

2. Област на придобитото висше образование: социални, стопански и правни науки.

2.1. Професионално направление: право.

2.2. Специалност: право, с придобита юридическа правоспособност.

3. Да притежават или да получат разрешение за достъп до класифицирана информация съгласно Закона за защита на класифицирана информация до ниво на класификация „секретно“. Съгласно чл.10д, ал.4, изр. второ от ЗДСл актът за назначаване се издава в 14 – дневен срок от получаване на разрешението за достъп, когато не е представен такъв документ.

4. Начинът за провеждане на конкурса е решаване на **тест** за познания от професионалната област на длъжността и относно администрацията (БЗЗЛ), **и интервю**.

5. Кандидатите за участие в конкурса следва да подадат заявление по образец – приложение № 3 към чл. 17, ал. 2 от Наредбата за провеждане на конкурсите и подбора при мобилност на държавни служители /НПКПМДС/, към което да приложат:

5.1 декларация по чл. 17, ал. 3, т. 1 от НПКПМДС;

5.2 копия от документи за придобитата образователно - квалификационна степен, придобита юридическа правоспособност и допълнителни квалификации; ако дипломата на кандидата за придобито в Република България образование е вписана в Регистъра на завършилите студенти и докторанти, в заявлението се посочват номер, дата и издател на дипломата, а ако документът за признаване на придобитото в чужбина образование е вписан в регистрите за академично признаване на Националния център за информация и документация, в заявлението се посочват номер, дата и издател на документа за признаване, като копие на диплома не се прилага;

5.3. копие от удостоверение за придобита юридическа правоспособност;

5.4. копия от документи, удостоверяващи продължителността и областта на професионалния опит или придобит ранг. Документите се представят в цялост и оформени съгласно нормативните изисквания;

5.5. копие от разрешение за достъп до класифицирана информация /ако кандидатът има издадено разрешение/;

5.6. копия от други документи по преценка на кандидата.

6. Подаването на заявлението и приложенията към него се извършва в 14-дневен срок от датата на публикуване на обявлението за конкурса лично от кандидатите или чрез пълномощник в сградата на Бюрото по защита на застрашени лица към министъра на правосъдието с адрес: гр. София, 1233, ул. „Подполковник Калитин“, № 21, всеки работен ден от 9 ч. до 11,30 ч и от 13 ч. до 16 ч.

7. Документите може да се подават по електронен път на адрес: bzzl@justice.government.bg, като в този случай заявлението по т. 5. и декларацията по т. 5.1 следва да са подписани от кандидатите с електронен подпис.

8. Размерът на основната месечна заплата за длъжността е от 1268 (хиляда и двеста и четири) лева до 2356 (две хиляди двеста деветдесет и един) лева съобразно професионалния опит на кандидата.

9. Българските граждани, които са преминали срочна служба в доброволния резерв по чл. 59, ал. 1 от Закона за резерва на въоръжените сили на Република България, се ползват с предимство при кандидатстване за работа в държавната администрация при постигнати равни крайни резултати от проведената процедура.

Списъците на допуснатите/недопуснатите кандидати и всички съобщения във връзка с конкурса ще се публикуват на страницата на Министерството на правосъдието в интернет [www.justice.government.bg](http://www.justice.government.bg) в рубрика, относима към БЗЗЛ.

**Документите на кандидатите ще се приемат в сградата на Бюрото по защита на застрашени лица към министъра на правосъдието с адрес: гр. София, 1233, ул. „Подполковник Калитин“, № 21, в 14 - дневен срок, от датата на публикуване на обявлението, всеки работен ден от 9 ч. до 11,30 ч и от 13 ч. до 16 ч. от 22.01.2024 г. до 05.02.2024г. включително.**